Frankfurt nad Mohanom 19. júla (TASR) – Kurz spoločnej európskej meny sa počas dneška pohyboval okolo úrovne 1,31 USD/EUR. Informovala o tom agentúra DPA.
Euro sa neskoro popoludní predávalo po 1,3115 USD. Európska centrálna banka okolo poludnia stanovila referenčný kurz na 1,3123 (vo štvrtok: 1,3093) USD/EUR. To znamená, že dolár stál 0,7620 (0,7638) eura.
"Trh dostal pred víkendom pauzu na nadýchnutie," uviedla devízová expertka Commerzbank. Dnes neboli zverejnené žiadne makroekonomické údaje, ktoré by mali vplyv na devízový trh. Prejavy šéfa americkej centrálnej banky (Fed) Bena Bernanka v stredu (17.7.) a vo štvrtok (18.7.) pred výbormi Snemovne reprezentantov a Senátu neobsahovali nič nové a nezmenili smerovanie trhu.
Dnes sa o mierny pohyb na devízovom trhu postaralo rozhodnutie čínskej centrálnej banky pokračovať v liberalizácii finančných trhov. Centrálna banka dala domácim finančným inštitútom väčší priestor pri udeľovaní úverov. Experti očakávajú, že by to mohlo mať pozitívny vplyv na spomaľujúcu sa čínsku ekonomiku.
Rozhodnutie čínskej centrálnej banky nemalo žiaden vplyv na kurz eura voči americkému doláru. Podporilo však austrálsky dolár. Z nárastu dopytu Číny po komoditách by totiž najviac profitovala Austrália. Euro k austrálskemu doláru dočasne oslabilo na 1,4212 AUD/EUR, keď sa predtým predávalo po 1,4300 AUD.
3 lom ed